
PËR RATIFIKIMIN  E “MARRËVESHJES NDËRMJET KËSHILLIT  TË MINISTRAVE TË REPUBLIKËS SË SHQIPËRISË DHE BASHKËSISË FETARE “VËLLAZËRIA UNGJILLORE E SHQIPËRISË” PËR RREGULLIMIN E MARRËDHËNIEVE TË NDËRSJELLA”

Në mbështetje të neneve 10 pika 5, 78 dhe 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1

Ratifikohet “Marrëveshja ndërmjet Këshillit të Ministrave të Republikës së Shqipërisë dhe bashkësisë fetare “Vëllazëria Ungjillore e Shqipërisë” për rregullimin e marrëdhënieve të ndërsjella”, sipas tekstit që i bashkëlidhet këtij ligji.

Neni 2

Ky ligj hyn në fuqi 15 ditë pas botimit në Fletoren Zyrtare.
  
Shpallur me dekretin nr.6936, datë 23.3.2011 të Presidentit të Republikës së Shqipërisë, Bamir Topi


Marrëveshje 
ndërmjet këshillit të Ministrave të Republikës së Shqipërisë dhe bashkësisë fetare ungjIllore “Vëllazëria Ungjillore e Shqipërisë “për rregullimin e marrëdhënieve të ndërsjella”

Këshilli i Ministrave i Republikës së Shqipërisë dhe bashkësia fetare ungjillore “Vëllazëria Ungjillore e Shqipërisë” (më poshtë do të citohet VUSH), bazuar në parimet e lirisë së ndërgjegjes dhe të besimit fetar, të sanksionuara dhe të garantuara në nenet 10 e 24 të Kushtetutës së Republikës së Shqipërisë, në marrëveshjet ndërkombëtare të ratifikuara me ligj, si dhe në ligjet e tjera në fuqi (më poshtë, sipas rastit, do të citohen Kushtetuta, ligjet dhe/ose legjislacioni në fuqi), lidhin Marrëveshjen si më poshtë (më poshtë do të citohet “Marrëveshja”).

Kreu I
Dispozita të përgjithshme

Neni 1
Objekti

Kjo Marrëveshje rregullon çështje të marrëdhënieve dhe të bashkëpunimit ndërmjet shtetit shqiptar dhe VUSH në të mirë të secilit dhe të të gjithëve, mbi bazën e parimeve kushtetuese që garantojnë lirinë e shfaqjes dhe të ushtrimit të besimit fetar, si dhe të dëshirës së përbashkët për të forcuar dhe zhvilluar marrëdhëniet e ndërsjella.
Neni 2
Kuptimi

VUSH është bashkësia e kishave dhe OJF-ve ungjillore (protestante) të regjistruara në përputhje me legjislacionin në fuqi, ku janë organizuar individë që shfaqin e shprehin të njëjtat bindje e besime fetare.

Neni 3
Qëllimi

Qëllimi i kësaj Marrëveshjeje është:
a) Të garantojë realizimin e të drejtave të sanksionuara nga Kushtetuta dhe ligjet në fuqi në lidhje me lirinë e ndërgjegjes dhe të fesë.
b) Të njohë e të garantojë respektimin e të drejtave të bashkësisë VUSH, të institucioneve dhe strukturave të saj, si dhe të personave juridikë të themeluar prej saj, për të zhvilluar lirisht misionin e saj fetar, edukativ, bamirës.
c) Të njohë dhe të garantojë paprekshmërinë e institucioneve të kultit, për aq sa veprimtaria e tyre nuk vjen në kundërshtim me ushtrimin e lirisë së ndërgjegjes dhe të fesë, si dhe me Kushtetutën e ligjet në fuqi.
d) Të garantojë lirinë e individit për të zgjedhur ose ndryshuar fenë, për ta shfaqur atë individualisht ose kolektivisht në institucionet fetare ose jashtë tyre, nëpërmjet kultit, arsimimit, praktikave ose kryerjes së riteve fetare.
e) Të sigurojë lirinë e individit për të mos u ndalur dhe as detyruar të bëjë pjesë në bashkësinë VUSH, ose të marrë pjesë në praktikat, ritet dhe në strukturat drejtuese të saj.
Me anë të kësaj Marrëveshjeje, palët angazhohen në sigurimin e lirisë së mendimit, të ndërgjegjes dhe të fesë. Kjo liri nuk mund të bëhet objekt i kufizimeve të tjera nga ato që, të parashikuara me ligj, përbëjnë masat e nevojshme në një shoqëri demokratike, për sigurimin publik, për mbrojtjen e rendit, të shtetit, të shëndetit e moralit politik, ose për mbrojtjen e të drejtave dhe lirive të të tjerëve.

Neni 4
Zbatimi i Marrëveshjes

1. Kjo Marrëveshje i shtrin efektet mbi të gjitha organet dhe institucionet shtetërore që kanë të bëjnë me fenë, bashkësinë VUSH, si dhe me institucionet dhe personat juridikë të themeluar prej kësaj bashkësie.
2. Individët ose grupimet e tyre përfitojnë nga të drejtat e parashikuara nga kjo Marrëveshje, kur marrin pjesë në VUSH.

Neni 5
Parimet të përgjithshme

1. Shteti respekton dhe mbron bashkëjetesën fetare.
2. VUSH ka të drejtë të organizohet dhe të realizojë misionin e saj në mënyrë të pavarur nga shteti, duke respektuar parimin e laicitetit të shtetit, Kushtetutën dhe ligjet në fuqi.

Neni 6
Bashkërendimi me organet shtetërore

1. Komiteti Shtetëror për Kultet përfaqëson shtetin në marrëdhëniet e ndërsjella me bashkësinë VUSH, e cila bashkëpunon me Komitetin për realizimin e komunikimit aktiv të bashkësisë me organet dhe institucionet shtetërore.
2. Në marrëdhëniet me organet dhe institucionet shtetërore, VUSH përfaqësohet nga organet e caktuara prej saj, si dhe përdor vulën dhe shenjat e saj identifikuese.

Kreu II
Organizimi dhe personaliteti juridik i bashkësisë fetare
	
Neni 7
Bashkësia fetare dhe personat juridikë

1. Shteti njeh dhe respekton personalitetin juridik të bashkësisë VUSH, të regjistruar në përputhje me legjislacionin shqiptar në fuqi dhe me këtë Marrëveshje, si edhe të gjitha veprimet e deritanishme të kryera prej saj, për aq sa ato nuk vijnë në kundërshtim me Kushtetutën dhe legjislacionin.
2. Shteti shqiptar njeh dhe mbron të drejtat e veprimtarisë së bashkësisë VUSH.
3. VUSH e ka selinë në Tiranë, kryeqyteti i Republikës së Shqipërisë.
4. VUSH është organizuar në bazë të statutit të saj, miratuar me vendim të Gjykatës së Shkallës së Parë Tiranë.
5. Themelimi, struktura, organizimi, objekti i veprimtarisë, administrimi, rregullimi dhe mbarimi i bashkësisë VUSH, si person juridik, realizohen në përputhje me rregullat e traditat e kësaj bashkësie, me këtë Marrëveshje dhe me legjislacionin në fuqi.
6. Shteti i njeh bashkësisë VUSH të drejtën për të krijuar institucione e struktura me karakter fetar ose jofetar, të cilat e fitojnë ose e kanë statusin e personit juridik, në përputhje me legjislacionin në fuqi.
7. Institucionet e strukturat e krijuara nga VUSH mund të ushtrojnë çdo lloj veprimtarie shoqërore, arsimore, shëndetësore e ekonomike, në përputhje me rregullat e kësaj bashkësie, si dhe me legjislacionin në fuqi, që rregullon, ndërmjet të tjerave, edhe pajisjen me licenca dhe lejet përkatëse.
8. VUSH, me vullnetin e saj të lirë, mund të krijojë bashkime fetare të dy ose më shumë bashkësive, me qëllim për të realizuar synimet e përbashkëta. Këto bashkime fetare e fitojnë personalitetin juridik pasi të jenë themeluar dhe regjistruar në gjykata, në përputhje me kuadrin ligjor në fuqi në Republikën e Shqipërisë.
9. VUSH, si dhe organizatat e tjera që krijon për ushtrimin e veprimtarisë së saj, në të gjitha format e ligjshme të organizimit të tyre, janë persona juridikë jofitimprurës.

Neni 8
Personaliteti juridik

1. VUSH njihet si person juridik me vendim të Gjykatës së Rrethit Gjyqësor Tiranë, bazuar në dokumentet e mëposhtme:
a) Kërkesa për regjistrimin e personit juridik, paraqitur nga përfaqësuesi ligjor i bashkësisë VUSH;
b) Akti i themelimit të personit juridik, i firmosur nga përfaqësuesi ligjor i bashkësisë VUSH, sipas rregullave të saj, ku ndërmjet të tjerave, përcaktohen selia, natyra dhe objekti i veprimtarisë.
c) Statuti i personit juridik sipas rregullave të bashkësisë VUSH, ku, ndërmjet të tjerave, përcaktohen struktura e organizimit, organet, drejtuesit dhe funksionarët, si dhe mënyra e emërimit dhe e zgjedhjes së tyre, përfaqësuesit ligjorë të saj, detyrat dhe kompetencat përkatëse, burimet e financimit dhe mënyra e mbarimit të personit juridik.
d) Mendimi i dhënë nga Komiteti Shtetëror për Kultet, i cili konfirmon njohjen e misionit fetar të kërkuesit.
2. Gjykata e Rrethit Gjyqësor Tiranë, brenda 30 ditëve nga data e paraqitjes së kërkesës, të shoqëruar me dokumentet e sipërpërmendura, bën njohjen e personit juridik dhe regjistrimin e tij, nëpërmjet vendimit përkatës në regjistrin e bashkësive dhe organizatave fetare në këtë gjykatë.
Neni 9
Afati dhe territori i veprimtarisë së personave juridikë të bashkësisë fetare

VUSH dhe personat juridikë të krijuar prej saj, mund ta ushtrojnë veprimtarinë e tyre me afat të pakufizuar, në një pjesë ose në të gjithë territorin, si dhe për ushtrimin e lirisë së besimit të shqiptarëve që jetojnë jashtë kufijve të Republikës së Shqipërisë, sipas përzgjedhjes së vetë bashkësisë dhe duke respektuar legjislacionin në fuqi në vendet respektive.

Neni 10
Parimet e organizimit dhe të veprimtarisë

1. Palët angazhohen për respektimin e parimeve kushtetuese mbi të cilat ndërtohet kjo Marrëveshje dhe do të punojnë së bashku për zbatimin e legjislacionit shqiptar në fuqi.
2. Shteti respekton pavarësinë e bashkësisë “Vëllazëria Ungjillore e Shqipërisë” për t’u organizuar e ushtruar veprimtarinë e saj, si dhe për të administruar pasuritë që zotëron, në bazë të parimeve, rregullave, traditave (kanoneve) dhe statutit të saj.
3. Parimet, rregullat, kanonet dhe statuti i bashkësisë VUSH dhe veprimtaria e saj respektojnë interesat kombëtarë, bashkëjetesën dhe tolerancën fetare ndërmjet bashkësive fetare në Shqipëri, në bazë të legjislacionit në fuqi në Republikën e Shqipërisë.

Neni 11
Organizimi i VUSH

1. Në marrëdhëniet me organet, institucionet dhe organizatat e tjera laike e fetare, brenda dhe jashtë vendit, besimtarët e bashkësisë VUSH përfaqësohen nga organet, funksionarët dhe drejtuesit e formuar, të emëruar a zgjedhur në përputhje me statutin.
2. VUSH ka të drejtë të formojë organet e saj, të emërojë funksionarët dhe drejtuesit në mënyrë të pavarur, në përputhje me dispozitat e parashikuara në statutin e saj.
3. Përpara shpalljes publike të titullarit të caktuar, si dhe të ndryshimeve në strukturat e saj drejtuese, VUSH njofton Komitetin Shtetëror për Kultet.
4. Funksionarëve, drejtuesve dhe organeve të bashkësisë VUSH, u garantohet liri e plotë e ushtrimit të veprimtarisë fetare, organizative e administrative, në përputhje me aktet e kësaj bashkësie, për aq sa kjo veprimtari nuk vjen në kundërshtim me rendin kushtetues dhe ligjor.

Neni 12
Marrëdhëniet me bashkësitë e huaja fetare

1. VUSH ka të drejtë të krijojë dhe të mbajë kontakte me bashkësi fetare të një vendi tjetër ose ndërkombëtare, të marrë pjesë në veprimtarinë e tyre fetare e bamirëse, për aq sa këto kontakte nuk bien ndesh me rendin e brendshëm kushtetues.
2. VUSH ka të drejtë të përfitojë mbështetje financiare dhe/ose materiale nga entitete dhe/ose individë të huaj, për aq sa kjo mbështetje nuk bie ndesh me këtë Marrëveshje dhe me legjislacionin në fuqi.

Kreu III
Statusi financiar

Neni 13
Regjistrimi në organet tatimore

VUSH, si dhe personat juridikë të bashkësisë regjistrohen në administratën tatimore, pasi kanë kryer më parë regjistrimin, në përputhje me ligjin nr.9920, datë 19.5.2008 “Për procedurat tatimore të Republikës së Shqipërisë”. Në rast se bashkësitë fetare, krahas veprimtarisë me karakter fetar, dëshirojnë të kryejnë dhe veprimtari me karakter ekonomik, detyrohen të regjistrohen në Qendrën Kombëtare të Regjistrimit në përputhje me ligjin nr.9723, datë 3.5.2007 “Për Qendrën Kombëtare të Regjistrimit”, të ndryshuar.

Neni 14
Statusi juridik dhe fiskal

1. VUSH, si dhe personat e saj juridikë përjashtohen nga të gjitha llojet e taksave:
a) Subvencionet financiare të çfarëdolloji dhe çdo e ardhur tjetër e ligjshme, si dhe donacionet materiale të destinuara për të realizuar misionin e vet, kur këto të ardhura apo donacione nuk përdoren për përfitime nga organizatorët.
b) Ndërtimi i objekteve të reja, ndërtesat në pronësi ose në përdorim të bashkësisë VUSH ose të personave juridikë të themeluar prej saj, të regjistruara pranë organeve kompetente shtetërore, në rastet kur ato përdoren pa qëllim fitimi për ushtrimin e besimit, drejtimin dhe administrimin fetar, veprimtarinë baritore, humanitare e bamirëse, formimin e klerikëve, mësimin e teologjisë dhe shkencave të tjera fetare, si dhe të personelit fetar dhe laik në shërbim të bashkësisë VUSH.
c) Taksa e trashëgimisë ose e kalimit të pasurisë në procesin e regjistrimit të pasurive të luajtshme dhe të paluajtshme, të cilat i dhurohen bashkësisë VUSH, ose kur ato kalojnë mes entiteteve të vetë bashkësisë.
2. Personat juridikë të themeluar nga VUSH, por që nuk e kanë zotësinë juridike ose nuk janë regjistruar si organizata jofitimprurëse përpara ratifikimit të kësaj Marrëveshjeje, gëzojnë të drejtën që të regjistrohen në Gjykatën e Rrethit Gjyqësor Tiranë sipas nenit 8 të kësaj Marrëveshjeje, brenda dy vjetëve nga dita e hyrjes së saj në fuqi.
3. Përjashtohen nga detyrimi i derdhjes së kontributeve për sigurim shoqëror dhe shëndetësor personeli fetar dhe laik në shërbim të bashkësisë VUSH, me kombësi të huaj, me banim të rregullt në Shqipëri, të cilët nuk përfitojnë asnjë të ardhur apo shpërblim për  kryerjen e veprimtarisë së tyre dhe që i kanë derdhur këto kontribute në vendet e origjinës.
4. VUSH, për personelin klerik dhe laik të saj, si kategori profesionale krejt e veçantë, miraton strukturën e pagave, për efekt kontributesh të sigurimeve shoqërore e shëndetësore dhe tatimi mbi të ardhurat e personit.
5. Për veprimtaritë me karakter institucional, si: ushtrimi i kultit, drejtimi dhe administrimi i komunitetit, veprimtaria fetare, humanitare dhe bamirëse, formimi i klerit, mësimi i teologjisë dhe i shkencave fetare, VUSH dhe personat juridikë të themeluar prej saj nuk janë të detyruar të mbajnë regjistër kontabël dhe t’u nënshtrohen standardeve administrative të parashikuara në aktet ligjore dhe nënligjore në fuqi për këtë çështje. Si pasojë, për të tilla veprimtari ato nuk e kanë detyrim që të paraqesin bilancin kontabël vjetor tek organet kompetente shtetërore dhe as ta depozitojnë atë pranë organizmave shtetërorë të caktuar nga legjislacioni në fuqi.

Kreu IV
Bashkëpunimi në tË mirË të shtetasve

Neni 15
Festat fetare

1. Ditët e festave fetare që do të jenë ditë pushimi, vendosen me ligj. VUSH mund të propozojë festa fetare që, sipas mendimit të saj, mund të shpallen ditë pushimi.
2. VUSH, në përputhje me nevojat fetare të besimtarëve, ka të drejtë të përcaktojë edhe festa të tjera veç atyre që do të trajtohen me ligj si festa zyrtare, të cilat nuk janë të detyrueshme për sektorin shtetëror publik dhe privat.


Neni 16
Institucionet edukative dhe arsimore

1. VUSH ka të drejtë, në përputhje me kriteret e parashikuara nga legjislacioni në fuqi, të ngrejë dhe të administrojë institucione edukative dhe arsimore të të gjitha niveleve.
2. Shteti dhe VUSH angazhohen të garantojnë të drejtën e individëve për t’u arsimuar pa asnjë dallim, përfshirë edhe arsimin fetar, duke respektuar të drejtën e prindërve për të siguruar edukimin e fëmijëve në përputhje me bindjet e tyre.
3. Shteti e njeh vlefshmërinë e dokumenteve të lëshuara nga institucionet arsimore fetare, sipas kritereve të caktuara nga legjislacioni në fuqi për arsimin.
4. Gjatë procesit mësimdhënës, shteti dhe VUSH angazhohen që arsimimi i fëmijëve të bazohet mbi të drejtat e njeriut dhe parimet demokratike, të drejtohet në përgatitjen e fëmijëve për një jetë të përgjegjshme në një shoqëri të lirë, në frymën e mirëkuptimit, paqes, tolerancës, barazisë gjinore dhe vëllazërisë midis njerëzve, grupeve etnike, kombëtare dhe fetare, ose personave me origjinë tjetër, duke iu kundërvënë racizmit e fanatizmit.

Neni 17
Kryerja e veprimtarive sociale

VUSH ka të drejtë të ushtrojë veprimtari sociale me karakter ekonomik, edukativ e shëndetësor. Kjo e drejtë përfshin edhe krijimin e mjediseve sociale të përshtatshme, në përputhje me legjislacionin në fuqi.

Neni 18
Organizatat bamirëse

VUSH mund të themelojë organizata bamirëse, duke respektuar rregullat e përgjithshme dhe legjislacionin në fuqi.

Neni 19
Liria e shprehjes dhe e drejta për informim

1. Shteti dhe VUSH njohin dhe pranojnë mjetet e informimit publik si një element të rëndësishëm për mbrojtjen e lirisë së shprehjes dhe të ndërgjegjes.
2. VUSH ka të drejtë të shprehë dhe të përhapë lirisht bindjet e saj nëpërmjet mjeteve të komunikimit publik, medias së shkruar dhe asaj pamore, si dhe në çfarëdo formë tjetër të njohur sipas legjislacionit në fuqi në Republikën e Shqipërisë.
3. VUSH ka të drejtë të themelojë struktura të komunikimit publik në përputhje me legjislacionin në fuqi. Në çdo rast, përmbajtja që jepet përmes mjeteve të komunikimit masiv nuk duhet të përshkohet nga ide që cenojnë rendin kushtetues, tolerancën fetare, ose që diskriminojnë bashkësitë fetare dhe nxitin grindje ndërfetare.
4. VUSH ka të drejtë të shprehë nëpërmjet mjeteve të komunikimit dhe informimit publik.
5. Komiteti Shtetëror për Kultet bashkëpunon me VUSH për nevoja studimore e informuese.

Neni 20
Objektet e kultit

1. Ndërtesat dhe objektet që shërbejnë për kryerjen e ceremonive fetare konsiderohen të shenjta nga VUSH. Ndërhyrja e autoriteteve shtetërore në to është e ndaluar, me përjashtim të rasteve kur një gjë e tillë kërkohet në zbatim të një vendimi gjyqësor ose titulli ekzekutiv, ose në rast të kanosjes së një rreziku të afërm.
2. Paprekshmëria e hapësirës publike garantohet nga shteti.
3. Organet kompetente shtetërore, në bashkëpunim me VUSH, përcaktojnë vendin për ndërtimin e objekteve të reja të kultit dhe vendosjen e simboleve fetare, në përputhje me planet rregulluese urbanistike dhe kriteret që parashikon ligji nr.10 119, datë 23.4.2009 “Për planifikimin e territorit”.

Kreu V
Çështjet e pronësisë

Neni 21
E drejta e pronës

1. Shteti i njeh bashkësisë VUSH të drejtën e pronës mbi sende të luajtshme dhe të paluajtshme.
2. Shteti do të trajtojë me përparësi kërkesat e bashkësisë VUSH për kthimin dhe kompensimin e pronave të veta, si dhe kryerjen e legalizimeve dhe dhënien e lejeve të shfrytëzimit, nëse është rasti, në përputhje me legjislacionin në fuqi.

Neni 22
Mbrojtja e trashëgimisë kulturore fetare

1. Republika e Shqipërisë njeh trashëgiminë morale dhe pasurore të besimit që përfaqëson VUSH.
2. Objektet e kultit që kanë statusin e monumentit të kulturës, i kthehen në pronësi ose përdorim bashkësisë VUSH dhe për çdo ndërhyrje të mundshme, të zbatohen dispozitat ligjore në fuqi për trashëgiminë kulturore.
3. Shteti mund të marrë në përdorim një objekt të kultit vetëm për nevoja e interesat madhorë në mbështetje të dispozitave ligjore në fuqi.
4. Këshilli i Ministrave, duke u bazuar edhe në mendimin e bashkësisë fetare ungjillore VUSH, bashkërendon përpjekjet në të ardhmen, për të evidentuar, vlerësuar e mbrojtur pasuritë kulturore, si dhe godinat e kultit të bashkësisë VUSH, që bartin vlera kulturore kombëtare materiale e shpirtërore.
5. Shteti lejon ushtrimin e veprimtarisë fetare në një objekt të kultit që është trashëgimi kulturore kombëtare, në përputhje me legjislacionin në fuqi.

Kreu VI
Dispozita kalimtare dhe përfundimtare

Neni 23
Zgjidhja e mosmarrëveshjeve

1. Interpretimi dhe zbatimi i kësaj Marrëveshjeje, si dhe zgjidhja e çështjeve të diskutueshme, bëhen mbi bazën e mirëkuptimit midis palëve.
2. Ndryshimet e kësaj Marrëveshjeje mund të bëhen me mirëkuptim e marrëveshje midis palëve.
3. Për të gjitha çështjet e përbashkëta në të cilat do të ketë mendime të ndryshme, VUSH dhe Këshilli i Ministrave i Republikës së Shqipërisë do të gjejnë një qëndrim të njëjtë, duke pranuar ndërmjetësimin e Komitetit Shtetëror për Kultet për zgjidhjen e gjithëpranuar.

Neni 24
Dispozita të fundit

1. Shteti i njeh të drejtën bashkësisë VUSH që të lidhin marrëveshje të veçanta për zbatimin e dispozitave të kësaj Marrëveshjeje.
2. Kjo Marrëveshje shërben si akt bazë për nënshkrrimin e marrëveshjeve të veçanta me bashkësinë VUSH, që do të miratohen sipas legjislacionit në fuqi në Republikën e Shqipërisë.
3. Marrëveshjet e veçanta që lidhen me bashkësinë VUSH në bazë të kësaj Marrëveshjeje, regjistrohen në përputhje me legjislacionin në fuqi.
4. Secila palë mund ta denoncojë me shkrim Marrëveshjen. Në rast të tillë, Marrëveshja do të skadojë në ditën e nëntëdhjetë (90) pas dorëzimit të njoftimit për përfundimin, palës tjetër.
5. Marrëveshja do të hyjë në fuqi pasi të kenë përfunduar procedurat e nevojshme ligjore për ratifikimin e saj nga Kuvendi i Republikës së Shqipërisë.

